ཚད་མ་རྣམ་འགྲེལ་གྱི་ལེའུ་དང་པོར་གཏན་ཚིགས་ཀྱི་རྣམ་གཞག་རྒྱས་པར་གཏན་ལ་ཕབ་ནས་རྟགས་ལ་བརྟེན་ནས་ཡུལ་ལ་ངེས་ཤེས་དྲང་ལུགས་དང་།ལེའུ་གསུམ་པར།སྔར་གྱི་ངེས་ཤེས་དེ་རྣམས་མཐར་མངོན་སུམ་ལ་གཏུགས་དགོས་པ་དང་།མངོན་སུམ་གྱིས་ཡུལ་ཇི་ལྟར་འཛིན་པའི་ཚུལ་རྒྱས་པར་གསུངས་ལ།དེ་ལ་ཡང་ཕྱི་གཟུང་བ་ཡུལ་གྱི་རྣམ་གཞགནང་འཛིན་པ་སེམས་ཀྱི་རྣམ་གཞགདེས་ཇི་ལྟར་འཛིན་པའི་ཚུལ་རྣམས་རིགས་པའི་ལམ་ནས་ལེགས་པར་དཔྱད་དེ་གཏན་ལ་ཕབ་པས་ཚད་མའི་གཞུང་ལ་སྦྱང་བ་བྱ་རྒྱུ་དེ་ནི་དངོས་གཙོ་རྩོད་སྒྲུབ་ཀྱི་རིག་པར་སྦྱང་བརྩོན་བྱེད་པ་ཞིག་རང་ཡིན།རང་རེས་གནས་ལུགས་ལ་ལྟ་སྐབས་རང་ཉིད་ཀྱིས་རིགས་པས་ལེགས་པར་བརྟག་སྟེ་ཡུལ་ལ་ངེས་ཤེས་སྐྱེ་བ་བ་རྒྱུ་ནི་གནད་ཀྱི་དམ་པ་ཡིན་པས་དེ་ལ་རིགས་པ་ཡང་དག་གི་སྒོ་ནས་བརྟག་ལུགས་ལེགས་པར་ཤེས་དགོས་ཤིང་།རིགས་པ་ཡང་དག་ལ་བརྟེན་ནས་རྗེས་དཔག་གིས་ངེས་ཤེས་སྐྱེས་པ་དེ་ཡང་མཐར་མངོན་སུམ་ལ་གཏུགས་པའི་ངེས་ཤེས་ཐོབ་ན་རྐྱེན་གང་གིས་ཀྱང་བཟློག་ཏུ་མེད་པའི་ངོས་འཛིན་ཆེས་ཤིན་ཏུ་བརྟན་པོ་ཞིག་རྙེད་ཅིང་།དེ་ལྟར་མིན་པར་ཡིད་ཆེས་ཀྱི་དད་པའི་རྗེས་སུ་འབྲང་བ་ཙམ་ལ་གཏད་སོ་ཅི་ཡང་མེད་པ་བླུན་པོ་ཆུ་སྣ་གར་ཁྲིད་དུ་འགྲོ་བ་ཡིན་པས་གནས་ལུགས་མཐའ་དག་འདིར་བསྟན་རིགས་པའི་ལམ་ནས་གཏན་ལ་ཕབ་པ་ནི་དབང་པོ་རྣོན་པོ་ཆོས་ཀྱི་རྗེས་སུ་འབྲང་བ་ཞེས་མཁས་པ་རྣམས་ཀྱིས་བསྔགས་པའི་གནས་སུ་རིག་པར་བྱའོ།།